**JEGYZŐKÖNYV**

**a BEAC küldöttgyűléséről**

**Készült:** 2021. november 29. napján a **Budapesti Egyetemi Atlétikai Club** (székhelye: 1117 Budapest, Bogdánfy út 10.) küldöttgyűlésén, az ELTE BTK, A épület kari tanácstermében, a 1088 Budapest, Múzeum krt. 4-6 szám alatt.

**Jelen vannak:** Küldöttként a külön szövegezett jelenléti ív szerinti megjelent személyek, illetve egyéb meghívottak.

16:45 perckor Hamar Imre megnyitja a BEAC ünnepi könyvbemutatóval egybekötött tisztújító közgyűlését. A BEAC 20 szakosztályának összesen 1454 tagja után 107 fő küldöttből 84 küldött van jelen (aerobik 6 fő, asztalitenisz 1 fő, atlétika 1 fő, cheerleading 8 fő, erőnléti és fitnesz 3 fő, futsal 6 fő, harcművészet 3 fő, kosárlabda 21 fő, labdarúgás 5 fő, triatlon 11 fő, sakk 3 fő, szabadidősport 4 fő, tájfutás 1 fő, tánc 3 fő, természetjáró 3 fő, tollaslabda 1 fő, vívás 1 fő, vízilabda 3 fő) a külön szövegezett jelenléti ív szerint. Az elnökség által erre felkért Fazekas Erzsébet, a Sport TV műsorvezetője veszi át a szót és moderálja az ünnepséget.

Bemutatásra kerül az egyesület által még a 2018-as jubileumi évben az Egyesület olimpiai, világ- és Európa-bajnokairól, továbbá egyéb, a sportéletben és a közéletben is kiemelkedően teljesítő személyiségekkel készített interjúsorozat, melyet az Egyesület az EMMI Sportért Felelős Államtitkársága támogatásával, az MSÚSZ Nagy Béla Programjának keretében könyvvé fűzött össze, amely ily módon a BEAC történetének több mint 70 évét mutatja be.

Felszólal Sárfalvi Péter, az EMMI sportlétesítményekért és sportkapcsolatokért felelős helyettes államtitkára, aki kiemelte a BEAC családias légkörét, és az elmúlt 123 év tevékenysége alapján méltatta Eötvös Loránd által alapított klubot.

Dr. Scheuer Gyula, az ELTE kancellárja arról beszélt, hogy az elmúlt négy évben újra alakult és szorosabbra fonódott az Egyetem és a BEAC kapcsolata. Az Egyesület ez alatt az idő alatt középvállalat méretű intézménnyé nőtte ki magát, amelynek közel 3,5 milliárd Ft-os bevétele volt. Az ELTE támogatásával komoly fejlesztésekre került sor, ezek közül a legjelentősebbek a kollégiumok udvarainak megújítása, a gyakorlóiskolák tornatermeinek és öltözőinek felújítása, valamint a 2019-ben átadott Mérnök utcai műfüves labdarúgópálya voltak. Jelenleg folyik a Bogdánfy utcai sportcsarnok TAO-forrásokból történő megújítása, ami önmagában is egy közel 900 millió forintos beruházás.

Szabó László, a Magyar Paralimpiai Bizottság elnöke, a BEAC alelnöke örvendetesnek tartotta, hogy a két intézmény között az élsport és a tömegsport tekintetében továbbra is erős a kooperáció. Dénes Tamás, a Magyar Sportújságírók Szövetségének főtitkára pedig arra hívta fel a figyelmet, hogy a BEAC sportolói közül többen is részt vettek a sportújságírásban, ami nagyban hozzájárul a sportolás és az egészséges életmód népszerűsítéséhez.

A köszöntőket Simon Gábor igazgató beszéde zárta le, kiemelve az interjúalanyok vallomásaiból, hogy a BEAC sikerét minden időben a klub nagyszerű sportolóinak és sportvezetőinek köszönhette, akik nemcsak mint a sport iránt elkötelezett emberek, hanem a klub mint szellemi közösség tagjaként is szenvedélyesen és elhivatottan tevékenykedve járultak hozzá ahhoz, hogy a BEAC ilyen nagy múltú klubbá váljon.

Ünnepélyes keretek között köszöntötték Hámori Jenő olimpiai bajnokot, Marosi József olimpiai ezüstérmes tőrözőt, Dömölky Lídia világbajnok tőrvívót, Dr. Erdődy Gábor egyetemi tanárt, az ELTE korábbi rektorhelyettesét, Dr. Horkay Ferenc egyetemi tanárt és szívsebészt, Dr. Klinghammer Istvánt, az ELTE korábbi rektorát, Korniss Péter Kossuth-díjas és Pulitzer-emlékdíjas fotográfust és Dr. Solt Pált, a Legfelsőbb Bíróság és a BEAC egykori elnökét, Balogh Judit „Bubu”, 223-szoros válogatott kosárlabdázót és Csere Gáspár hosszútávfutót, az ELTE jelenlegi futónagykövetét.

A laudációkat követően Dr. Horkay Ferencet oklevéllel tüntették ki életművéért és a BEAC-hoz való hűségéért.

A küldöttgyűlés szünetében kötetlen beszélgetésre került sor a jelenlévőkkel, akik dedikálták is a megjelent kiadványt.

A küldöttgyűlés szünetében távozik 19 küldött.

Dr. Hamar Imre 17:45 perckor újra megnyitja a BEAC küldöttgyűlését. Köszönti az egybegyűlteket és felkéri Simon Gábor igazgatót a küldöttgyűlés levezetésére. Simon Gábor megállapítja, hogy a küldöttgyűlés összehívása szabályszerűen megtörtént, a BEAC 20 szakosztályának összesen 1454 tagja után 107 fő küldöttet volt jogosult delegálni. A megjelentek számára tekintettel a küldöttgyűlés határozatképes.

Simon Gábor ismerteti a küldöttgyűléssel a napirendet.

**NAPIREND**

1. **Mandátumvizsgáló és Szavazatszámláló Bizottság, küldöttgyűlési tisztségviselők megválasztása**
2. **Az elnökség 4 éves (2017-2021) tevékenységéről szóló beszámoló elfogadása**
3. **A felügyelőbizottság 4 éves (2017-2021) tevékenységéről szóló beszámoló elfogadása**
4. **Tisztségviselő választás (elnökségi- és felügyelőbizottsági tagok)**
5. **Egyebek**

**1. Napirendi pont**

Az elnök Simon Gábort javasolta levezető elnöknek, aki a Mandátumvizsgáló és Szavazatszámláló Bizottsági tagjainak felkéri a jelen levő küldöttek közül Árendás Tamást, dr. Szőllősi Júliát, Répási Károlyt, továbbá a jegyzőkönyv vezetésére Virág Tündét, annak hitelesítésére pedig Lang Tímeát javasolja.

A napirendi pont megtárgyalása után a küldöttgyűlés a jelenlévő küldöttek nyílt szavazása útján, 65 igen, 0 nem szavazat és 0 tartózkodás mellett az alábbi határozatokat hozza:

***1/2021. (XI. 29.) számú küldöttgyűlési határozat***

*A küldöttgyűlés kijelöli a Mandátumvizsgáló és Szavazatszámláló Bizottságot, melyek tagjai a következő személyek: Árendás Tamás, dr. Szőllősi Júlia, Répási Károly; továbbá a küldöttgyűlés levezető elnökének Simon Gábort, jegyzőkönyvvezetőnek Virág Tündét, a jegyzőkönyv hitelesítésére Lang Tímeát jelöli ki.*

A kijelölt személyek egyhangú nyilatkozatukkal a kijelöléseket elfogadják.

**2. Napirendi pont**

Simon Gábor előadja, hogy az elnökség 4 éves megbízatása letelt, az elmúlt időszakban végzett tevékenységéről, eredményeiről, elképzelt és megvalósított terveiről, jövőbeli javaslatairól való beszámolás és értékelés elfogadása a küldöttgyűlés feladata. Előadja, hogy mind a szöveges, mind a képes, eseményeket, eredményeket is bemutató beszámoló előzetesen mindenki számára kiküldésre került.

Kiegészítésként Simon Gábor az alábbiakat emeli ki:

* 2017-2021 között a látványsport támogatásnak köszönhetően számos ELTE-s sportlétesítmény újult meg, ill. a Mérnök utcai sporttelep MLSZ pályaépítési programjában jelentős fejlesztés valósulhatott meg, amiért kiemelten köszöni Scheuer Gyula kancellár támogatását, szoros együttműködését a klubbal.
* Az elmúlt 4 évben még szorosabb lett az ELTE egyes szervezeti egységei, szereplő és a BEAC között a viszony: hallgatói-dolgozói szabadidősport valamint a MEFOB területén a HÖK, Kancellári Szolgáltatási, ill. Kollégiumi Igazgatósága, az Alumni szervezet; testnevelés terén a PPK ESI, parasport a SÜTHI, nemzetközi hallgatók bevonása területén a Nemzetközi Iroda ill. kari nemzetközi szervezetek között.
* a versenysport, utánpótlás területén pedig kiemelkedő a szakosztályok munkája, ezúton is tolmácsolja az elnökség elismerését a szakosztályok kollégái felé.

Amennyiben kérdés merült volna fel a beszámolóval kapcsolatban, arra az elnökség készséggel válaszol, egyébként a beszámoló elfogadását kéri. Kérdés nem érkezik.

A napirendi pont megtárgyalása után a küldöttgyűlés a jelenlévő küldöttek nyílt szavazása útján, 65 igen, 0 nem szavazat és 0 tartózkodás mellett az alábbi határozatokat hozza:

***2/2021. (XI. 29.) számú küldöttgyűlési határozat***

*A küldöttgyűlés az elnökség négy éves (2017-2021) tevékenységéről szóló beszámolóját elfogadja.*

**3. Napirendi pont**

Levezető elnök felhívja a Felügyelőbizottság tagjait, hogy az elmúlt 4 évben végzett tevékenységükről számoljanak be. Szalay Krisztián, mint a Felügyelőbizottság jelenlevő elnöke ismerteti a bizottság beszámolóját, az alábbiak szerint:

* A BEAC Felügyelőbizottsága tájékoztatja a Küldöttgyűlést, hogy a 2017-2021 ciklusra vonatkozó Elnökségi beszámolót megtárgyalta, azt határozatban foglalva a Küldöttgyűlés számára elfogadásra javasolja. Kiemeli, hogy az Elnökségi munkában az elmúlt 4 éves ciklusban a Felügyelő Bizottság részt vett, az irányadó jogszabályoknak az előírásait betartva, az Elnökségi ciklus valamennyi Küldöttgyűlési előterjesztését megtárgyalta, véleményezte, határozatba foglalta. Az egyes évekre vonatkozó FEB beszámolókat a Küldöttgyűlés minden évben az Elnökségi beszámolókkal párhuzamosan elfogadta.
* A FEB-nek adminisztratív személyzet esetében a pénzügyi fegyelem megsértésével összefüggésben, a sportolók és a specifikus alkalmazottak esetében fegyelmi eljárást kezdeményeznie, vizsgálatot folytatnia nem kellett.
* Részben a FEB 2018-as kezdeményezésére a mérleg alátámasztással összefüggően a könyveléssel kialakult egy adatszolgáltatási rendszer. Ennek következtében már évközben is nyomon követhetővé váltak az egyes gazdasági eseményekkel összefüggésben megfogalmazható kérdések. A könyvelést végző cég esetében folyamatos, valamikor estei adatszolgáltatás keretében folytak egyeztetések.
* A gazdálkodással, az éves költségvetéssel összefüggésben már az ezt a ciklust megelőző időszakban kialakította az éves költségvetés tervezését, ahol irányadó módon egy tervezett éves gazdálkodási cél került megfogalmazásra. Az elmúlt 4 évben többször is elfordult a külső gazdasági helyzet által kívánt a.) és b.) típusú terv megfogalmazására. Az egyes gazdasági éveket követő beszámolók elfogadásával egyidejűleg demonstrálva bemutatásra került a tervek tényszerű megvalósulása is.
* A gazdálkodással összefüggésben az Elnökség 4 éves beszámolójában részletes összefoglalót láthatunk, kiélezve a TAO támogatásokkal kapcsolatos ingatlanfejlesztésekre, egyéb támogatásokra, azok 4 éves áttekintést mutató táblázatban. A könyvekből, a beszámolókból a BEAC 4 éves gazdálkodása kiegyensúlyozottnak látszik, de mint minden évben elmondható volt, az általános működési költségek fedezet folyamatosan problémát jelentett. A klub működésének alapköltségvetése mind a 4 év tekintetében 30millió Ft körül realizálódott. A működési költségek előteremtése, a sokszor elhangzott „több lábon állás”, a bevételteremtés lehetősége az új, a mai napon megválasztott Elnökségnek továbbra is feladata lesz. A vírushelyzet, pandémia által okozott szervezési, megjelenési változásokra az Elnökség gyors és hatható intézkedései, reakciójának következtében meg tudta tartani az egyesület a gazdálkodási egyensúlyát.
* A FEB valamennyi tagja nevében megköszöni az elmúlt négyéves ciklusban résztvevő Elnökségi tagok, BEAC operatív munkatársak hathatós munkáját!

Fentiek alapján kéri a Felügyelő Bizottság beszámolójának elfogadását is.

A napirendi pont megtárgyalása után a küldöttgyűlés a jelenlévő küldöttek nyílt szavazása útján, 65 igen, 0 nem szavazat és 0 tartózkodás mellett az alábbi határozatokat hozza:

***3/2021. (XI. 29.) számú küldöttgyűlési határozat***

*A küldöttgyűlés a felügyelőbizottság négy éves (2017-2021) tevékenységéről szóló beszámolóját elfogadja.*

**4. Napirendi pont**

Levezető elnök ismerteti, hogy mandátumok lejártára tekintettel a 10 fős elnökség és a felügyelőbizottság tagjainak megválasztása szükségszerű, a küldöttgyűlés titkos szavazással hoz döntést a jelöltek 4 évre történő megválasztása tárgyában.

Levezető elnök a tisztségviselők megválasztása előtt bemutatja a Jelölő Bizottság tagjait: Prof. Dr. Bárdos György (szakosztályvezető, egyetemi tanár), Virág Tünde (BEAC munkatárs), és Nagy Cintia (EHÖK sportügyi referens). A Jelölő Bizottság elnöke ismerteti a beérkezett jelöléseket:

* az ELTE kancellárja és rektora közösen az egyesület elnökének Dr. Hamar Imrét, míg felügyelőbizottsági tagnak dr. Árvay Gábor-t jelölte.
* az ELTE kancellárja további 2 fő elnökségi tagnak Fortuna Zoltánt és Horváth Jánost,
* az ELTE rektora további 2 fő elnökségi tagnak Szalay Krisztiánt és dr. Kóczián Lillát,
* az ELTE Hallgatói Önkormányzata elnökségi tagnak Varga Rékát jelölte.
* A BEAC szakosztályvezetői 5 főt, Csere Gáspárt, Szabari Jánost, Székely Mózest, Borosnyay Virágot, Kovácsik Ritát jelölték elnökségi taggá.
* A BEAC szakosztályvezetői Simon Gábort jelölték igazgatónak.
* A Közalkalmazotti Tanács Pálfia Zsoltot jelölte felügyelőbizottsági taggá.
* Az EHÖK elnöke Szabó Tamást jelölte felügyelőbizottsági taggá.
* A BEAC szakosztályvezetői Borsodi Ágnest és Nagy Gergely Gyulát jelölték felügyelőbizottsági tagnak.

A Jelölő Bizottság elnöke kérdést intéz a küldöttgyűlés felé, hogy kíván-e élni valaki elnökségi taggá vagy felügyelőbizottsági tagságra történő új jelöléssel a küldöttgyűlésen, azzal, hogy ha a küldöttgyűlés több mint fele támogatja, akkor felkerül a megfelelő szavazólapra. Nem érkezik jelentkezés.

Bárdos György felkéri a jelen levő elnökségi tag és felügyelőbizottsági tag jelölteket, hogy mutatkozzanak be.

* Dr. Hamar Imre: az ELTE nemzetközi rektor helyettese, a BEAC jelenlegi elnöke beszédében hangsúlyozza az egyetemi sport fontosságát és ismerteti, hogy a következő 4 évben is feladatának tekinti, hogy fejlessze az egyetem és a BEAC közötti harmonikus kapcsolat kiépítését.
* Szalay Krisztián: az ELTE sportügyekért felelős rektori biztosa, a Sporttanács elnöke, 4 éve a felügyelőbizottság elnöke, előtte 8 éven keresztül a felügyelőbizottság tagja. Aktív sportoló, ultrafutó, maratonista. Emellett érdeklődik a túrázás, valamint a kerékpározás iránt is. A jövőben a klubbal kapcsolatos ismereteit az elnökségi munka keretein belül szeretné kamatoztatni.
* Fortuna Zoltán: 2018 óta az ELTE kancellária gazdasági főtanácsadója, előtte 12 évig a Műegyetemen a Sport és Szabadidős alrendszerért felel, 1 éve a BEAC elnökségének tagja. gyerekkora óta és jelenleg is aktívan sportol, hegyet mászik és kerékpározik, jelenleg a BEAC Természetjáró Szakosztályának is aktív tagja. Az elnökség tagjaként a sport intézményi finanszírozásának előmozdításában, a sportrendszerek működtetésében szeretné a tapasztalatait kamatoztatni.
* Varga Réka: ELTE hallgató, 2017 óta a BTK HÖK tagja. 2019 óta foglalkozik egyetemi szintű érdekképviselettel, mint pályázatokért felelős alelnök. Feladatának tekinti a konstruktív és produktív együttműködés kialakítását a BEAC-cal.
* Simon Gábor: már három ciklus óta a BEAC igazgatója. Köszöni az eddigi bizalmat és a jelöléseket, melyek megerősítik abban, hogy munkáját az egyesület érdekében továbbra is folytassa. Kiemeli kiváló kollégáit, a BEAC iroda munkatársait és a szakosztályvezetőket, és az elnökségi tagok közös munkáját.
* Csere Gáspár: 2001 óta atletizál, 11 éve válogatott hosszútávfutó. 2016-ban részt vett a riói olimpián, illetve 2016 óta főállású sportolója a BEAC-nak. Sportkarrierje mellett a Testnevelési Egyetemen doktori hallgató, előtte 2010-13 között az ELTE-n végezte el a sportmenedzser szakot. 4 éve tagja a BEAC elnökségének, a továbbiakban feladatának tekinti az ELTE és a BEAC kapcsolatának fejlesztését, valamint az élsport képviseletét az egyesületen belül.
* Szabari János: 4 éve tagja a BEAC elnökségének. Beszédében kiemeli a BEAC Kosárlabda Szakosztályának érdemeit, miszerint kiemelkedő UP nemzetközi akadémia, 1964 óta NB1-es csapattal. Fontosnak tartja az eddigi egyetemi, egyesületi ingatlanfejlesztéseket, melyek a Kosárlabda Szakosztály segítségével valósulnak meg, valamint kiemeli a jövőbeli ingatlanfejlesztési terveket. Feladatának tekinti ezeknek a programoknak a folytatását.
* Székely Mózes: 2009 óta a BEAC vezetőségének tagja, 2012 óta pedig aktívan dolgozik az országos sportvezetésben. Beszédében bejelenti visszalépését az elnökségi pozícióból, és jelöltként is, és kéri a triatlon szakosztály jelöltjének, Borosnyay Virágnak támogatását.
* Borosnyai Virág: végzős hallgató a Testnevelési Egyetemen, gyógytestnevelő-, és testnevelő tanár szakon. Évek óta a BEAC aktív triatlon versenyzője, 2 éve a klub képesített triatlonedzője.
* Kovácsik Rita: 2006 óta az ELTE tagja, 2009 óta BEAC-os, ahol gazdasági referensként kezdte munkáját. 2012 óta a BEAC Cheerleader Szakosztályának szakosztályvezetője, 4 éve a BEAC elnökségének tagja, 2021 szeptembere óta pedig ELTE oktató. Jövőbeli feladatának tekinti a szabadidősport további népszerűsítését.

Bárdos György ismerteti a felügyelőbizottsági tagságra érkezett jelölteket.

* dr. Árvay Gábor: 2001-ben diplomázott a Pázmány Péter Katolikus Egyetem Jogi Karán, 2015 óta dolgozik az ELTE Kancellári Hivatalában jogi tanácsadóként. TAO-s beruházásokkal kapcsolatos munkafolyamatokban aktív szerepet tölt be, így évek óta kapcsolatban áll a BEAC-cal. 2017-2019 között a BEAC elnökségi tagja volt. Aktív, sportszerető ember.
* Szabó Tamás: 2014 óta aktív joghallgató az ELTE-n, 2016 óta az ÁJK HÖK tagja, mint képviselő, alelnök, valamint elnök, majd az EHÖK Ellenőrző Bizottságának az elnöke. 2 éve, EHÖK elnöki megbízottként foglalkozik előterjesztések előkészítésével, a gazdasági ügyek összefogásával, szervezeti működések, szabályzati, jogszabályi feladatok ügyintézésével. Hosszú ideig futballozott, valamint triatlonozott.
* Pálfia Zsolt: bemutatkozásában kiemeli, hogy legfőbb feladatának a zökkenőmentes felügyelet biztosítását tekinti.
* Nagy Gergely Gyula: 2002 óta kötődik az ELTE-hez, ahol Testnevelés szakos hallgatóként tanult, majd a BEAC-nál a futsal, valamint a kispályás labdarúgás területén foglalatoskodott, valamint részt vett az immár 12 éves Kárpát-medencei Egyetemek Kupája megalapításában.

A Jelöltállító Bizottság elnöke sok sikert kíván az új tisztviselőknek. Ismerteti, hogy több jelölés érkezett a szakosztályvezetők által jelölhető elnökségi tagok személyére, mint amennyit választani az alapszabály szerint lehetséges. Ezért a szavazás lebonyolítása érdekében felteszi szavazásra azt a technikai kérdést, hogy a küldöttgyűlés e tisztségviselők megválasztása tekintetében úgy hozzon határozatot, hogy amennyiben több mint 3 személyre érkezne 50 %-ot meghaladó igen szavazat, akkor azok a jelöltek kerüljenek megválasztásra, akik megfelelnek az alábbi, együttes feltételeknek:

* akire érkezett „igen” szavazatok meghaladják a szavazatok 50 %át
* és akik ezen személyek közül a legtöbb „igen” szavazatot kapták, a szavazatmennyiség sorrendjében.

A napirendi pont megtárgyalása után a küldöttgyűlés a jelenlévő küldöttek nyílt szavazása útján, 65 igen, 0 nem szavazat és 0 tartózkodás mellett az alábbi határozatokat hozza:

***4/2021. (XI. 29.) számú küldöttgyűlési határozat***

*Figyelemmel arra, hogy több jelölés érkezett a szakosztályvezetők által jelölhető elnökségi tagok személyére, mint amennyit választani az alapszabály szerint lehetséges, a küldöttgyűlés e tisztségviselők tekintetében úgy hoz határozatot, hogy amennyiben több mint 3 személyre érkezne 50 %-ot meghaladó igen szavazat, akkor azok a jelöltek kerülnek megválasztásra, akik megfelelnek az alábbi, együttes feltételeknek:*

* *akire érkezett „igen” szavazatok meghaladják a szavazatok 50 %át*
* *és akik ezen személyek közül a legtöbb „igen” szavazatot kapták, a szavazatmennyiség sorrendjében.*

Levezető elnök ismerteti a szavazás menetét. A szavazólapok írásban kitöltendők és titkosak. Fentieket követően levezető elnök felhívja a küldöttgyűlést, hogy titkos szavazás útján szavazzon a fenti személyek megválasztásáról, melyben a saját magukról való szavazás tekintetében nem vehetnek részt azok az érintettek, aki egy személyben küldöttnek és jelöltnek is minősülnek.

A szavazás eredményét a Mandátumvizsgáló és Szavazatszámláló Bizottság összesíti, majd a levezető elnök ismerteti:

|  |  |  |  |  |  |
| --- | --- | --- | --- | --- | --- |
| **Jelöltek és tisztségek:** | **igen** | **nem** | **tartózkodás** | **érvénytelen** | **szavazati****arány** |
| Dr. Hamar Imre elnökké való választása: | 39 | 24 | 2 | 0 | 60 % |
| Fortuna Zoltán elnökségi taggá választása:  | 57 | 1 | 7 | 0 | 88 % |
| Horváth János elnökségi taggá választása:  | 54 | 2 | 9 | 0  | 83 % |
| Szalay Krisztián elnökségi taggá választása: | 64 | 0 | 1 | 0  | 98 % |
| dr. Kóczián Lilla elnökségi taggá választása: | 31 | 11 | 23 | 0 | 47 % |
| Varga Réka elnökségi taggá választása: | 57 | 0 | 8 | 0 | 88 % |
| Szabari János elnökségi taggá választása: | 59 | 0 | 4 | 1 | 92 % |
| Borosnyai Virág elnökségi taggá választása: | 21 | 13 | 29 | 1 | 33 % |
| Kovácsik Rita elnökségi taggá választása: | 49 | 1 | 13 | 1 | 77 % |
| Csere Gáspár elnökségi taggá választása: | 57 | 1 | 5 | 1 | 89 % |
| Simon Gábor igazgatóvá választása | 63 | 0 | 0 | 1 | 98 % |
| dr. Árvay Gábor felügyelőbizottsági taggá választása: | 57 | 3 | 5 | 0 | 88 % |
| Pálfia Zsolt felügyelőbizottsági taggá választása: | 59 | 0 | 6 | 0 | 91 % |
| Szabó Tamás felügyelőbizottsági taggá választása: | 59 | 0 | 6 | 0 | 91 % |
| Borsodi Ágnes felügyelőbizottsági taggá választása:  | 61 | 0 | 4 | 0 | 94 % |
| Nagy Gergely Gyula felügyelőbizottsági taggá választása:  | 60 | 0 | 5 | 0 | 92 % |

Simon Gábor ismerteti, hogy figyelemmel arra, hogy nincsen jelen az összes újonnan megválasztandó elnökségi- illetve felügyelőbizottsági tag, ezért a megbízatás elfogadásáról való nyilatkozattételre írásban külön fog sor kerülni.

A napirendi pont megtárgyalása után levezető elnök megállapítja, hogy a küldöttgyűlés a jelenlévő tagok titkos szavazása útján, melyben az érintett személyek nem vettek részt, a fenti szavazati arányokkal alábbi határozatot hozta:

***4/2021. (XI. 29.) számú küldöttgyűlési határozat***

*A küldöttgyűlés a mai naptól a következő tisztújító ülésig terjedő, 4 évi határozott időszakra Dr. Hamar Imrét az Egyesület elnökévé, Fortuna Zoltánt, Horváth Jánost, Szalay Krisztiánt, Varga Rékát, Csere Gáspárt, Szabari Jánost, Kovácsik Ritát elnökségi taggá, Simon Gábort igazgatóvá, míg dr. Árvay Gábort, Pálfia Zsoltot, Szabó Tamást, Nagy Gergely Gyulát és Borsodi Ágnest felügyelőbizottsági taggá választja.*

**5. Napirendi pont**

Levezető elnök kérdezi, hogy „Egyebek” napirendi pont alatt ki szeretne felszólalni.

Dr. Hamar Imre elnök záró felszólalásában elégedetlenségét fejezi ki a szavazás eredményével kapcsolatban, melynek okát az egyesület és az egyetem közti összhang zavarában látja. A szavazás során a jövőben körültekintőbb eljárásra hívja fel a küldöttgyűlés figyelmét.

Simon Gábor levezető elnök megköszöni a szakosztályok munkáját és reményét fejezi ki egy egészségügyi akadályoktól mentes újabb sportesztendőért, egyben a BEAC sportkarácsonyára hívja meg az egyesület szakosztályait.

Egyéb javaslat és napirendi pont hiányában az egyesület küldöttgyűlése munkáját befejezte, ezért a gyűlést ezennel berekeszti 19:32 perckor.

Kmf

|  |  |
| --- | --- |
|   | **Simon Gábor**igazgató / levezető elnök |

|  |  |
| --- | --- |
| **Lang Tímea**jegyzőkönyv hitelesítő tag  | **Virág Tünde**jegyzőkönyvvezető  |